Diari Oficial de la Generalitat Valenciana


Sumari del DOGV 7973, del 06-02-2017 (2017/908)

RESOLUCIÓ de 2 de febrer de 2017, del conseller de Transparència, Responsabilitat Social, Participació i Cooperació, per la qual es crea la oficina PROP La Cigüeña.
--------------------------------------------------------------------------------------------------------------------------------------------------------------------

### Dades del document

Número de DOGV
:   7973

Data del DOGV
:   06-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/908


Data del document
:   02-02-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ de 2 de febrer de 2017, del conseller de Transparència, Responsabilitat Social, Participació i Cooperació, per la qual es crea la oficina PROP La Cigüeña. [2017/908]  
El sistema d'atenció a la ciutadania comprén el conjunt d'activitats i mitjans que es posen a la seua disposició per a facilitar l'exercici dels seus drets, el compliment de les seues obligacions i l'accés als serveis públics.  
El Decret 191/2014, de 14 de novembre, del Consell, regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat. En aquesta norma es regula el règim jurídic de les oficines PROP pròpies, establint en l'article 10.2 que la creació, modificació o supressió de les oficines PROP s'efectuarà mitjançant una resolució del titular de la conselleria competent en matèria d'atenció a la ciutadania.  
  
Des de la creació de la primera oficina PROP, fa ja més de 20 anys, l'estructura i organització del sistema d'atenció a la ciutadania s'ha orientat cap al compliment del principi de proximitat, inclòs com un dels principis d'atenció ciutadana enumerats en l'article 5 de l'esmentat Decret 191/2014, de 14 de novembre.  
Aprofitant les tecnologies d'informació i comunicació, la Generalitat ha desenvolupat canals d'atenció a la ciutadania no presencials com el telefònic a través del 012, el xat de text del 012, el correu electrònic o la possibilitat de la tramitació electrònica de sol·licituds i documentació a través del Portal de la Generalitat. No obstant això, és el canal presencial, és a dir, les oficines físiques amb personal empleat públic, el més pròxim a la població i el que permet arribar també a aquelles persones que, per qualsevol motiu, no empren els canals de comunicació més avançats.  
Per eixa raó, durant aquests anys, la Generalitat ha creat una xarxa d'Oficines PROP, geogràficament distribuïdes per tota la Comunitat Valenciana, tant pròpies com mixtes amb entitats locals, amb l'objecte d'acostar l'administració a la ciutadania, descentralitzant serveis, i que en l'actualitat s'integra per vint-i-cinc oficines en tot el nostre territori. Cada dia, més de cinc mil persones entren a una d'elles per a realitzar consultes o tràmits administratius, la qual cosa reflecteix l'acceptació d'aquest model i ens impulsa a ampliar-ho creant una nova oficina en un edifici emblemàtic, l'antic hospital matern-infantil La Cigüeña, actualment edifici d'ús administratiu de la Generalitat com a seu de la Conselleria de Transparència, Responsabilitat Social, Participació i Cooperació.  
El Reglament orgànic i funcional de la Conselleria de Transparència, Responsabilitat Social, Participació i Cooperació, aprovat per mitjà de Decret 160/2015, de 18 de setembre, del Consell, estableix en l'article 3.1 que el conseller de Transparència, Responsabilitat Social, Participació i Cooperació exerceix totes les atribucions conferides en l'àmbit competencial de la Conselleria de Transparència, Responsabilitat Social, Participació i Cooperació, entre les que es troba l'atenció a la ciutadania.  
Per tot això, i de conformitat amb el citat article 3.1 del Decret 160/2015, de 18 de setembre, del Consell, en relació amb el que estableix l'article 10 del Decret 191/2014, de 14 de novembre, i l'article 28, apartat ll, de la Llei 5/1983, de 30 de desembre, del Consell, resolc:  
  
  
Primer  
La creació de l'oficina PROP La Cigüeña, en la planta baixa de l'edifici denominat La Cigüeña, en el passeig de l'Albereda, 16, de València.  
  
Segon  
L'oficina PROP La Cigüeña és una oficina PROP de caràcter propi, en la que es prestaran els serveis d'acollida i orientació, la informació administrativa general de la Generalitat i la presentació de sol·licituds, escrits i comunicacions.  
  
Tercer  
El catàleg de servicis que es prestaran a la ciutadania són els servicis de caràcter general previstos en l'article 12.2 del citat Decret 191/2014, de 14 de novembre, en particular:  
a) Facilitar l'acollida i orientació a la taula d'atenció corresponent al tema demandat.  
b) Proporcionar informació general sobre qualsevol tràmit o procediment que puga o haja de realitzar-se davant de l'Administració de la Generalitat i les seues entitats autònomes, vinculades o dependents; així com sobre les ofertes d'ocupació públic.  
c) Subministrar impresos oficials i formularis per a iniciar o realitzar tràmits o procediments, de manera que estos puguen completar-se en una sola visita.  
d) Facilitar informació sobre l'organització, competències, direcció, telèfon, fax i correu electrònic de les unitats administratives de la Generalitat, així com sobre els horaris d'atenció i registre de documents.  
  
e) Organitzar, a través d'un sistema informatitzat, l'assignació de torns d'atenció minimitzant el temps d'espera.  
f) Facilitar a la ciutadania a través del registre d'entrada instal·lat en la pròpia oficina la presentació i registre dels documents.  
g) Proporcionar un lloc d'autoadministració que permeta consultar el Diari Oficial de la Generalitat Valenciana (DOGV) o qualsevol consulta web de portals administratius.  
h) Oferir el servici de subscripció al Butlletí de Novetats de la Generalitat, que facilita informació de les últimes novetats que es produïsquen en tràmits, servicis i ofertes d'ocupació públic.  
i) Enviar al ciutadà o ciutadana, quan ho sol·licite, informació sobre els procediments i convocatòries d'ocupació públic, per correu electrònic, fax o correu postal, de forma gratuïta.  
  
Quart  
Els locals de l'oficina estan ubicats en la seu de la Conselleria de Transparència, Responsabilitat Social, Participació i Cooperació, que mantindrà les competències d'ús i manteniment dels mateixos.  
  
Cinqué  
El funcionament de la nova oficina PROP serà efectiu a partir del dia 15 de febrer de 2017.  
  
Sisé  
La present resolució es publicarà en el Diari Oficial de la Generalitat Valenciana per raons d'interès públic, de conformitat amb el que es disposa en l'article 1 del Decret 1/2013, de 4 de gener, del Consell, modificat per Decret 126/2016, de 7 d'octubre. A més, es publicarà en el portal corporatiu de la Generalitat, apartat «Atenció a la Ciutadania - Guia PROP», en la relació actualitzada de les oficines d'informació i de registre a la disposició de la ciutadania.  
  
València, 2 de febrer de 2017.- El conseller de Transparència, Responsabilitat Social, Participació i Cooperació: Manuel Alcaraz Ramos.